teamsjiraff


 * Undervisningsopplegg hovedsaklig for engelsk**, **kan også tilpasses andre språkfag**.

Hvordan vil du ivareta regning som grunnleggende ferdighet i ditt fag? Vi tolker målet om at elevene skal inneha grunnleggende ferdigheter i regning som at de skal kunne bruke regning implisitt i hverdagen, uten at de nødvendigvis skal være bevisst bruken av ferdighetene til enhver tid. Derfor finner vi det hensiktsmessig å ofte presentere relevant pensum ved hjelp av statistikk, tidslinjer og lignende i forhold til undervisningen. Ved å bli eksponert for denne typen regning over lang tid, mener vi at et godt grunnlag legges for elevene, slik at de til slutt skal kunne nytte disse verktøya, både gjennom presentasjoner og andre læringsprosesser.

På bakgrunn av dette har vi funnet følgende konkrete forslag til undervisningsopplegg:

1) Læreren tar for seg det britiske valgsystemet, i henhold til pensum, og åpner for sammenligning med det norske valgsystemet. Her vil ulike artikler fra media fungere som ressurser, i tillegg til læreboka. Målet er å presentere ulike statistikker og lignende, og tilrettelegge for at elevene selv kan tolke disse. På bakgrunn av dette vil elevene finne forskjeller og likheter, som igjen kan presenteres i form av statistikker eller søylediagram. Opplegget åpner også fror diskusjon og presentasjon.

2) Skriving av haikudikt, som følger en relativt streng matematisk oppskrift. Her vil elevene kunne leke seg med ord og mening, samtidig som de grunnleggende ferdighetene i regning benyttes. Man kan eventuelt vurdere sonetten, i forbindelse med et lengre opplegg om Shakespeare.

Hvordan kan man knytte dette til sjangerforståelse/sjangertyper? 1) Opplegget som omhandler det britiske valgsystemet åpner også for en grundigere innføring i artikler som sjanger, og sjangertrekk knyttet til dette. 2) Undervisningsopplegget som har fokus på dikt (og eventuelt sonetten) gir basis for arbeid med ulike litterære sjangre og trekk ved disse.